เตือนสถาบันการเงินระวังความถูกต้องข้อมูลสินเชื่อ
บริษัทข้อมูลเครดิตแห่งชาติ ย้ำสถาบันการเงินระวังความถูกต้องข้อมูลสินเชื่อ
22 ส.ค. 2554

บริษัทข้อมูลเครดิตแห่งชาติ ย้ำสถาบันการเงินระวังความถูกต้องข้อมูลสินเชื่อ 
นายสุรพล โอภาสเสถียร ผู้จัดการใหญ่ บริษัท ข้อมูลเครดิตแห่งชาติ หรือ (เครดิตบูโร) เปิดเผยว่า ตามที่เกิดเหตุอุทกภัยในหลายจังหวัดของประเทศ และประชาชนจำนวนมากได้รับความเดือนร้อนจากเหตุการณ์ดังกล่าวนั้น เครดิตบูโรมีความเป็นห่วงในความเดือดร้อนของประชาชน จึงได้ออกจดหมายถึงสถาบันการเงินที่เป็นสมาชิกเพื่อให้ระมัดระวังในการรายงานและนำส่งข้อมูลของลูกค้า โดยเฉพาะสมาชิกที่มีการผ่อนผัน หรือ ผ่อนปรนการชำระหนี้ให้กับลูกค้าที่ได้รับผลกระทบที่เกิดขึ้นดังกล่าว 
นายสุรพลกล่าวว่าจากเดิม การนำส่งข้อมูลของลูกค้ามาที่เครดิตบูโรนั้น หากค้างชำระเกิน 30 วัน สถาบันการเงินที่เป็นสมาชิกจะส่งมาเป็นประวัติ “ค้างชำระ” แต่ในกรณีเกิดเหตุอุทกภัยนั้น มีสมาชิกบางแห่งมีการผ่อนปรนเงื่อนไขการชำระหนี้ เช่น จำนวนหนี้ที่ต้องชำระอาจมีการผ่อนปรนให้ลดลงกว่าปกติ หรือบางแห่งมีการผ่อนผันเงื่อนไขการชำระหนี้ เช่น ผ่อนผันกำหนดชำระหนี้จากปกติภายใน 30 วัน เป็น 60 วัน เป็นต้น ซึ่งขึ้นกับเงื่อนไขของแต่ละสถาบันการเงินที่จะกำหนด  หากลูกค้าสามารถปฏิบัติตามข้อผ่อนผันหรือข้อตกลงนั้นๆ ได้ สมาชิกจะนำส่งข้อมูลลูกค้าตามข้อเท็จจริงของของผ่อนผันนั้น โดยรายงานสถานะบัญชีของลูกค้าเป็น “บัญชีปกติ” หรือ เป็นบัญชีที่ไม่ได้ค้างชำระหนี้ นั้นเอง  อย่างไรก็ตาม ลูกค้าสอบทราบได้ที่ Call Center 0-2643-1250